Ankru baari omanik Tarmo Munitsõn viis reedel alkoholimüügi loa taotluse Tartu linnavalitsuse  ettevõtlusosakonda ning avaldas lootust, et saab õlle ja veini müügi taastada juba 1. aprillil. Munitsõn kinnitas, et seitse kuud alkoholimüügi keeldu peletas Ankru baarist eemale paljud kunded ning kärpis kasumit. «Eriti alguses olid paljud kliendid väga nördinud,» kinnitas Munitsõn. «Kujutage ette, et mehed tulevad shashlõkki sööma, aga õlut kõrvale võtta ei saa.» «Ma kiidan Malle Blumenaud ja Viivi Irsi ettevõtlusosakonnast, et nad otsisid probleemile lahendust, aga minu meelest võiksid linnaametnikud  olla üldiselt oma otsustes julgemad. Jääb mulje, et nad kardavad iseseisvalt otsustada.»